[{"text_idx": "#000000", "text": "2016 uztako sagardo sagarraren heldutasunaren egoera"}, {"text_idx": "#000002", "text": "Aurreko urteetan bezala, Fruitel eta Sagardoaren Lurraldearen 2016 uztako XVI. sagardo sagarraren heldutasunaren txostena aurkezten dugu. Txostenaren puntu nagusiak hauek dira:"}, {"text_idx": "#000003", "text": "\u00b7 Aurreko urtearekin alderatuta, sagarraren heldutasuna atzeratua dator eta iraila bukaera eta urriaren hasieran lortuko du heldutasun puntua.\n\u00b7 Sagar barietate eta sagastien artean ezberdintasun nabarmenak daude. Aurtengo uda bero eta lehorrarekin, lursailaren kokapen geografikoak, orientazioak eta lurraren mota eta sakonerak eragin handia izan dute sagarren heldutasunean."}, {"text_idx": "#000004", "text": "Azken urteetan bezala, iraila hasieran Gipuzkoako sagasti ezberdinetan kontrol bat egin da sagarren heldutasunaren egoera ezagutu ahal izateko."}, {"text_idx": "#000006", "text": "Aurtengo ezaugarri garrantzitsuenak hauek izan dira: batetik, loraldia oso berandu etorri da, eta bestetik, aurtengo uda, bereziki bero eta lehorra izan da."}, {"text_idx": "#000007", "text": "Ekoizpena irregularra da; sagasti batzuetan uzta ona izango da, eta besteetan aldiz, eskasa. Beroak eta ur faltak honako ondorioak eragin dituzte orain arte: sagar arjoen erasoen hazkundea, sagarren tamaina txikia eta fruituen erorketa goiztiarra sagasti batzuetan. Nahiz eta datozen euriek sagarren tamainan eraginik izango duten, zaindutako sagastietan fruituen kalitatea ona da."}, {"text_idx": "#000008", "text": "Heldutasun kontrola iraileko 2. astean egin da, aurreko urteetan bezala. Heldutasuna neurtzeko bi modu erabili ditugu: lehenengoan, azukre maila jakiteko, sagarren indize refraktometrikoa (oBrix) neurtu da; eta bigarrenean, almidoiaren erregresioa jakiteko, iodo indizea neurtu da, 1-10 eskalan, Europako araudiari jarraituz."}, {"text_idx": "#000009", "text": "Hurrengo grafikoan iraileko 2o asteko brix graduen garapena ikus dezakegu. Bertan, 2016. urteko oBrix datua, 11,7 oBrixekoa da, aurreko urtekoa baino 0,5 gradu gehiagorekin."}, {"text_idx": "#000011", "text": "Sagastien kokapena begiratuta, orokorki barnekaldeko sagastiek oBrix altuagoak dituzte. Dena den, hori ez da faktore bakarra izan, kostaldeko sagasti batzuek oBrix altua baitute eta aldiz, barnekaldeko batzuk, baxuagoa. Aurtengo beroak eta lehorteak eragin zuzena dute. Sagastien orientazioak eta beren lur sakonerak baldintzatu egiten dute arbolen egoera ur eskasiko garaietan."}, {"text_idx": "#000012", "text": "Hurrengo grafikoan almidoiaren erregresioaren garapena ikus dezakegu. Aurtengo datua azken urteetakoa baxuenetarikoa da, 2,4-ko indizea eman baitu."}, {"text_idx": "#000015", "text": "Fruitugintzan Aholkularia, 2016ko irailaren 14a."}]